﻿ Премиерът Бойко Борисов ще открие обновения Безистен в Ямбол « Строител | Строител
На дата: 19.09.2015 | Категория: Новини | Автор: Емил Христов | Прочетена: 160
Министър-председателят Бойко Борисов и кметът на община Ямбол Георги Славов ще открият обновения по европейски проект Безистен в Ямбол, съобщиха от общинска администрация. Официалната церемония ще се състои от 13.00 часа. Сградата на Безистена е един от символите на Ямбол и паметник на културата с национално значение. Вътрешното пространство на Безистена бе изцяло модернизирано по проект, защитен по ОП „Регионално развитие“ 2007-2013 и пригодено към новата му функция на културно-информационен и туристически център. Залите му приютяват уникална изложба от редки икони и произведения на приложното изкуство от фонда на ямболската Художествена галерия „Жорж Папазов“, както и ценни експонати, предоставени от Регионален исторически музей – Ямбол. Наред с това историческото минало на града и региона е представено чрез съвременна интерактивна система, визуализираща в 3D-формат личности и събития от миналото ни. Прекрасната акустика на сградата обуславя използването й и като арена на различни музикални и театрални събития, както и за делови форуми. Построен в началото на ХVІ век, Безистена е използван основно като покрит пазар и градски хали. След промените от 1989 г., в продължение на повече от десетилетие сградата стоеше неизползваема и затворена. Сега Безистена отново отваря врати като една от основните туристически атракции на Ямбол. Предвид довършителните работи по ремонта на пл. „Освобождение“, за достъп до Безистена ще бъде отворен подстъп от западния вход, откъм ул. „Каранова“. Самата церемония по откриването на 19 септември ще бъде пред южния вход на сградата.
Автор Емил Христов на 19.09.2015. Категория Новини. Можеш да следиш всички коментари и промени по тази публикации през RSS 2.0. Можете свободно да коментирате тази публикация